Ubehagets glede
Regi: 
Erik Richter Strand. 
Manus: 
Thomas Seeberg Torjussen, Erik Richter Strand. 
Produsent: 
Tordenfilm v/ Eric Vogel, Jørgen Storm Rosenberg. 
Norsk drama - 11 år, frarådes under 11. 

Avslutningsfilm under Filmfestivalen i Haugesund 

MED: Nils Jørgen Kaalstad, Edward Schultheiss, Henrik Mestad, Ingrid Bolsø Berdal, Marika Enstad, Mikkel Bratt Silsett. 

HANDLER OM: 
Lars jobber i en svømmehall. 
En dag oppdager han en mann med påfallende interesse for unge gutter - og han husker «noe»; nok til at han engasjerer seg voldsomt i å forsøke å hindre at denne mannen får adgang til badet. 

Snart vet vi det Lars vet: 
Mannen er en «gammel gris», en utspekulert barneforfører. 
Lars vil «ta» ham, uten å vinne respons. 
Det blir starten på en serie handlinger, som hverken Lars eller andre makter å forutse virkningen av. 

DOM: 
«Sønner» er en konstruktivt ubehagelig film. 
Heldigvis. 
For denne typen «farlig» ubehag er akkurat det man har savnet i en hel rekke gode, men litt for tilpasningsdyktige norske filmer senest. 

Det er, med andre ord, et konstruktivt ubehag, et innslag av reell følelsesmessig og tankemessig utfordring, som sprenger konvensjonalitetens rammer. 
Resultatet er et moraldrama av betydelig omfang. 

Hovedrolleinnehaver Nils Jørgen Kaalstad er et utsøkt filmfunn! 
Den langt mer erfarne Henrik Mestad er også nifst god, som manipulerende «gammel gris» - til det siste. 
Unge Mikkel Bratt Silseth er akkurat så tvilsomt og vanskelig offer, at det virker troverdig. 

«Sønner» er ikke uten svakheter. 
For eksempel det at «Lars'» beste venninne er prostituert, blir bare unødvendig og avsporende melodramatikk. 

Likevel: 
«Sønner» er, sammen med «Den besværlige mannen», årets så langt mest løfterike og fremtidsrettede norske spillefilm. 
